google/wiki40b huggingface dataset:
Θέμα Ανατολικών

Το Θέμα Ανατολικών ήταν θέμα της Βυζαντινής Αυτοκρατορίας το οποίο βρισκόταν στην Μικρά Ασία (σημερινή Τουρκία). Μετά την διαίρεση του Οψικίου στα μέσα του 8ου αιώνα, κατέστη το σημαντικότερο των θεμάτων της αυτοκρατορίας. Δημιουργήθηκε πριν από το 669, πιθανόν λίγο μετά την δεκαετία του 640. Στις αρχές του 9ου αιώνα μειώθηκε σε μέγεθος και το ανατολικό του τμήμα στο Θέμα Καππαδοκίας ενώ το νοτιοανατολικό του τμήμα μετατράπηκε στο Θέμα Σελευκείας. Καταλύθηκε μετά το 1077, όταν τα εδάφη του κατακτήθηκαν από τους Σελτζούκους.

Ιστορία

Η ακριβής ημερομηνία της δημιουργίας του θέματος αυτού δεν είναι γνωστή, ωστόσο η ύπαρξή του αναφέρεται για πρώτη φορά το 669. Ωστόσο, το πιθανότερο θεωρείται να δημιουργήθηκε, όπως συνέβη και με τα υπόλοιπα αρχικά θέματα, λίγο μετά την δεκαετία του 640 ως περιοχή στρατοπέδευσης των υπόλοιπων του ρωμαϊκού στρατού της Ανατολής, ο οποίος είχε αποδεκατιστεί από τις αραβικές κατακτήσεις. Το Θέμα Ανατολικών, το οποίο κάλυπτε τις αρχαίες επαρχίες της Λυκαονίας, της Πισιδίας, της Ισαυρίας, καθώς και τμήματα της Φρυγίας και της Γαλατίας φιλοξενούσε το στράτευμα της Ανατολής, από το οποίο και πήρε το όνομά του. Πρωτεύουσά του φαίνεται να ήταν το Αμόριο, τουλάχιστον μέχρι την άλωσή του από τους Άραβες το 838 .
Το Θέμα Ανατολικών αντιμετώπιζε άμεσα τις δυνάμεις του Χαλιφάτου και ήταν ιδιαιτέρως ισχυρό: διέθετε στράτευμα 18.000 ανδρών κατά τον 8ο αιώνα και 15.000 κατά τον 9ο αιώνα, αιώνα στη διάρκεια του οποίου συνολικά 34 φρούρια ήσαν καταγεγραμμένα. Ο στρατηγός του, ο οποίος ήταν κάτοχος των τίτλων του πατρικίου, του ανθύπατου και του πρωτοσπαθάριου, ήταν ο πρώτος εκ των στρατηγών βάση σημασίας. Επρόκειτο για ένα από τα πλέον ανώτερα αξιώματα της αυτοκρατορίας, καθώς και ένα από τα ελάχιστα που ήσαν απαγορευμένα στους ευνούχους. Η ισχύς αυτή τον καθιστούσε, πάραυτα, ως έναν κίνδυνο για τον αυτοκράτορα: μία πρώτη εξέγερση αναφέρεται ότι έλαβε χώρα το 681, ενώ ο διοικητής του, Λέοντας Ίσαυρος, κατόρθωσε να καταλάβει τον αυτοκρατορικό θρόνο το 717. Ένας άλλος στρατηγός, ο Βαρδάνης ο Τούρκος, εξεγέρθηκε το 803. Στον αντίποδα, ο Κωνσταντίνος Ε΄ βρήκε εκεί καταφύγιο και στήριξη το 742, ενάντια στον σφετεριστή Αρτάβασδο.
Ωστόσο, στις αρχές του 9ου αιώνα, η ανατολική του τούρμα αποσχίστηκε για την δημιουργία του παραμεθόριου θέματος της Καππαδοκίας. Επιπλέον, στη διάρκεια της βασιλείας του αυτοκράτορα Θεόφιλου, το νοτιοανατολικό του τμήμα μετατράπηκε σε ένα αυτόνομο στρατιωτικό θέμα, αυτό της Σελευκείας. Το θέμα αναφέρεται για τελευταία φορά στις πηγές το 1077, όταν ο στρατηγός του, Νικηφόρος Βοτανειάτης, ανακηρύχτηκε αυτοκράτορας. Λίγο καιρό αργότερα, η περιοχή κατακτήθηκε από τους Σελτζούκους.
Ανώτατο Δικαστήριο Ηνωμένων Πολιτειών της Αμερικής

Ιστορία

Ήταν κατά την περίοδο που συζητιόταν η Διάκριση των εξουσιών μεταξύ του νομοθετικού και εκτελεστικού κλάδου όταν εκπρόσωποι της Συνταγματικής Συνέλευσης του 1787 καθιέρωσαν τις παραμέτρους για το εθνικό δικαστήριο. Η δημιουργία ενός τρίτου κλάδου εξουσίας, μετά τον νομοθετικό και τον εκτελεστικό, ήταν μια νέα ιδέα. Στην Αγγλική παράδοση, τα μέλη του δικαστηρίου ανήκαν στην Βασιλική εκτελεστική εξουσία. Στην αρχή μερικοί εκπρόσωποι έλεγαν πως οι εθνικές υποθέσεις μπορούσαν να επιβληθούν από τα πολιτειακά δικαστήρια, ενώ άλλοι, μεταξύ άλλων ο Τζέιμς Μάντισον, υποστήριξε μια εθνική δικαστική εξουσία αποτελούμενη από διάφορα δικαστήρια επιλεγμένα από το εθνικό νομοθετικό σώμα. Προτάθηκε επίσης ότι ο δικαστικός κλάδος θα μπορούσε να περιορίσει την εκτελεστική εξουσία ασκώντας βέτο ή αναθεωρώντας νόμους. Στο τέλος οι σχεδιαστές του δικαστικού κλάδου συμβιβάστηκαν σχεδίασαν μόνο μια γενική περιγραφή του δικαστικού κλάδου, κατοχυρώνοντας την ομοσπονδιακή δικαστική δύναμη σε "ένα ανώτατο δικαστήριο, και σε κατώτερα δικαστήρια όπως το Κονγκρέσο μπορεί κατά καιρούς να επιτάσσει και να εγκαθιστά.
Το 1ο Κονγκρέσο των Ηνωμένων Πολιτειών Αμερικής έδωσε λεπτομερές πλάνο για ομοσπονδιακό δικαστικό σώμα μέσω του δικαστικού νόμου του 1789. Το Ανώτατο Δικαστήριο, το υψηλώτερο δικαστήριο της χώρας, θα είχε έδρα την πρωτεύουσα και αρχίκα θα αποτελούταν από τον αρχιδικαστή και 5 ακόμα δικαστές. Ο νόμος χώρισε τη χώρα σε δικαστικές περιοχές και οι περιοχές αυτές χωρίστηκαν σε τμήματα. Ο πρώην πρόεδρος Τζορτζ Ουάσινγκτον όρισε τους ακόλουθους να υπηρετήσουν στο Ανώτατο Δικαστήριο: Τζον Τζέι ως αρχιδικαστής και οι Τζον Ράτλετζ, Γουίλιαμ Κάσινγκ, Ρόμπερτ Χ. Χάρισον, Τζέιμς Γουίλσον και Τζον Μπλαιρ Τζούνιορ ως δικαστές. Και οι 6 εγκρίθηκαν από την Γερουσία στις 26 Σεπτεμβρίου 1789. Ο Ρόμπερτ Χ. Χάρισον ωστόσο αρνήθηκε να υπηρετήσει. Στην θέση του ο Τζ. Ουάσινγκτον όρισε τον Τζέιμς Άιρντελ.
Το Ανώτατο Δικαστήριο έκανε την πρώτη του συνεδρία στις 2-10 Φεβρουαρίου 1790 στο Ρόγιαλ Εξέιντζ (Royal Exchange) στη Νέα Υόρκη, την τότε πρωτεύουσα των Ηνωμένων Πολιτειών της Αμερικής. Η δεύτερη συνεδρία έγινε τον Αύγουστο του ίδιου έτους. Οι πρώτες συνεδρίες ήταν αφιερωμένες σε θέματα οργάνωσης και γι'αυτό οι πρώτες υποθέσεις δεν εφτάσαν εκεί μέχρι το 1791. Όταν η εθνική πρωτεούσα μεταφέρθηκε στην Φιλαδέλφεια το 1790 το ίδιο έπραξε και το Ανώτατο Δικαστήριο. Αρχικά οι συνεδρίες γινόντουσαν στο Κτήριο της Ανεξαρτησίας όμως στην συνέχεια μεταφέρθηκαν στο Σίτι Χολ (City Hall) της Φιλαδέλφεια.
Πινακίδες κυκλοφορίας οχημάτων της Τουρκίας

Οι πινακίδες κυκλοφορίας οχημάτων της Τουρκίας χρησιμοποιούν ένα σύστημα αρίθμησης που σχετίζεται με γεωγραφικές πληροφορίες. Στην Τουρκία, οι πινακίδες κυκλοφορίας κατασκευάζονται από εξουσιοδοτημένα ιδιωτικά συνεργεία.
Η πινακίδα είναι ορθογωνίου σχήματος και είναι κατασκευασμένη από αλουμίνιο. Στα αριστερά υπάρχει ο κωδικός χώρας "TR" σε μπλε λωρίδα όπως στις χώρες της ΕΕ (χωρίς τα 12 χρυσά αστέρια). Οι χαρακτήρες έχουν μαύρο χρώμα και το φόντο είναι λευκό. Τα γράμματα που χρησιμοποιούνται είναι αυτά της τουρκικής λατινικής αλφαβήτου εκτός από τα Ç, Ş, İ, Ö, Ü και Ğ.
101ο χιλιόμετρο

Η φράση 101ο χιλιόμετρο (101-й километр, sto pervyy kilometr) είναι μια κοινή ονομασία για το νόμο που περιόριζε την ελευθερία κυκλοφορίας στην Σοβιετική Ένωση. Η φράση επινοήθηκε μετά τους Ολυμπιακούς Αγώνες της Μόσχας το 1980, όταν όλα τα "ανεπιθύμητα στοιχεία" (πόρνες, αλκοολικοί, κλπ.) απομακρύνθηκαν βίαια πέρα από το ανατολικό όριο της Περιφέρειας Μόσχας, το οποίο βρίσκεται 101 χλμ. από τη Μόσχα.

Πρακτική

Κατά τη διάρκεια της Σοβιετικής εποχής, εγκληματίες και άλλοι ανεπιθύμητοι, συμπεριλαμβανομένων των υποτιθέμενων αποκατεστημένων πολιτικών κρατουμένων που επέστρεφαν από τα Γκουλάγκ, συχνά εξορίζονταν από τα αστικά κέντρα όπως η Μόσχα. Έγινε εν μέρει για να κρατήσει τα ανεπιθύμητα στοιχεία μακριά από αλλοδαπούς, οι οποίοι συνήθως περιορίζονταν σε περιοχές εντός 25 χιλιομέτρων από τα κέντρα της πόλης.
Τα δικαιώματα ενός κρατούμενου να κυκλοφορεί ελεύθερα εντός της χώρας μετά την απελευθέρωση από μια φυλακή θα ήταν κλειστά για μεγάλο χρονικό διάστημα. Αντί των τακτικών εγγράφων, οι κρατούμενοι θα λάμβαναν ένα προσωρινό υποκατάστατο, ένα εισιτήριο λύκου (ρωσικά: волчий билет‎), που θα τους καταδίκαζε σε εσωτερική εξορία χωρίς το δικαίωμα να εγκατασταθούν εγγύτερα από 100 χιλιόμετρα σε μεγάλα αστικά κέντρα, όπου θα πρέπει να τους αρνηθεί η άδεια παραμονής (προπίσκα).
Στη σύγχρονη Ρωσία, αυτός ο περιορισμός των 100 χιλιομέτρων καταργήθηκε, αν και μια έκδοση της προπίσκα εξακολουθεί να παραμένει και η έκφραση χρησιμοποιείται σε ένα πλαίσιο παρόμοιο με αυτό της ερημιάς. Το πολιτιστικό χάσμα της γραμμής των 100 χιλιομέτρων εξακολουθεί να υπάρχει στη Ρωσία σε κάποιο βαθμό.
Σπουδή Op. 25, No. 4 (Σοπέν)

Η Σπουδή Op. 25, No. 4 σε Λα ελάσσονα είναι σπουδή του Φρεντερίκ Σοπέν, που γράφτηκε το 1836 και κυκλοφόρησε το 1837. Το τέμπο της είναι Agitato σε 160 bpm. Ο ρυθμός της μοιάζει πολύ με πόλκα. Η σπουδή εστιάζει κι αυτή στον ρυθμό, της οποίας η εκτέλεση χρειάζεται ο παίχτης να έχει καλές γνώσεις ρυθμού, καθώς είναι γραμμένη με στακάτο συγχορδίες που παίζονται στο ασθενές μέρος του μέτρου, χαρακτηριστικό παράδειγμα των συγκοπών. Μία μέση εκτέλεση της σπουδής διαρκεί περίπου 100 δευτερόλεπτα.
Γεώργιος Σερίδης

Βιογραφικά στοιχεία

Ο Γεώργιος Σερίδης γεννήθηκε στο Φλάμπουρο Φλώρινας.  Ήταν έμπορος ξυλείας και δραστηριοποιούνταν σε όλη την έκταση της Δυτικής και Κεντρικής Μακεδονίας. Πριν ακόμα από τον ερχομό των αξιωματικών από το ελεύθερο Ελληνικό κράτος, συγκρότησε ένοπλο σώμα στη Μακεδονία και άρχισε να δρα εναντίον Βουλγάρων κομιτατζήδων στις περιοχές Γιαννιτσών και Γουμένισσας.
Το 1904 γνωρίστηκε με τον Κωνσταντίνο Μαζαράκη Αινιάνα, τον οποίο βοήθησε να συγκροτήσει ογδονταμελές σώμα Μακεδόνων. Ο Κ. Μαζαράκης του ανέθεσε την αρχηγία του σώματος (παρά την προχωρημένη ηλικία του), καθώς ήταν εμπειροπόλεμος και σεβαστός στους οπλίτες. Στις αρχές του 1905, το σώμα του κινήθηκε στην περιοχή της Πελαγονίας και του Μοναστηρίου και το Φεβρουάριο του ίδιου έτους σημείωσε επιτυχία κατά Βουλγαρικού σώματος στο Κρούσοβο. Η κύρια περιοχή δράσης του όμως, παρέμεινε η περιοχή της Γουμένισσας και του Πάικου, όπου περιόρισε σημαντικά τη δράση των βουλγαρικών ομάδων και ιδίως του Αποστόλ Πέτκωφ. Η παρουσία του είχε σαν αποτέλεσμα την ανύψωση του ηθικού του Ελληνικού στοιχείου στην περιοχή.
Ο καπετάν Γεωργάκης και το σώμα του, συνελήφθησαν από Οθωμανικό απόσπασμα κοντά στη Γουμένισσα και τερματίστηκε έτσι η δράση του.
766 Μογουντία

Φυσικά χαρακτηριστικά

Η μέση διάμετρος της Μογουντίας εκτιμάται σε 31,28 χιλιόμετρα. O φασματικός τύπος της είναι MU, ενώ το άλβεδό της είναι 0,1572. Η Μογουντία περιστρέφεται γύρω από τον εαυτό της μία φορά κάθε 3 ώρες και 27 λεπτά.
Κύπελλο Κύπρου ποδοσφαίρου ανδρών 1987-88

Σύστημα διεξαγωγής

Στο κύπελλο Κύπρου 1987-88 συμμετείχαν οι 16 ομάδες του πρωταθλήματος Α΄ κατηγορίας 1987-88, οι 15 ομάδες του πρωταθλήματος Β΄ κατηγορίας 1987-88, οι 14 ομάδες του πρωταθλήματος Γ΄ κατηγορίας 1987-88 και 20 από τις 42 ομάδες του πρωταθλήματος Δ΄ κατηγορίας 1987-88.
Διεξήχθη σε 7 γύρους. Διεξήχθη με το σύστημα νοκ-άουτ. Στον πρώτο προκριματικό γύρο έγιναν μονοί αγώνες στην έδρα της ομάδας που είχε κληρωθεί ως γηπεδούχος. Στον επόμενο γύρο προκρινόταν η ομάδα που πετύχαινε τα περισσότερα τέρματα. Σε περίπτωση που ένας αγώνας έληγε ισόπαλος, ακολουθούσε ημίωρη παράταση. Αν και μετά τη λήξη της παράτασης το αποτέλεσμα εξακολουθούσε να ήταν ισόπαλο, ακολουθούσε εκτέλεση πέναλτι. 
Στο δεύτερο προκριματικό γύρο έγιναν μονοί αγώνες στην έδρα της ομάδας που είχε κληρωθεί ως γηπεδούχος. Στον επόμενο γύρο προκρινόταν η ομάδα που πετύχαινε τα περισσότερα τέρματα. Σε περίπτωση που ένας αγώνας έληγε ισόπαλος, ακολουθούσε ημίωρη παράταση. Αν και μετά τη λήξη της παράτασης το αποτέλεσμα εξακολουθούσε να ήταν ισόπαλο, γινόταν επαναληπτικός αγώνας στην έδρα της φιλοξενούμενης ομάδας. Αν το αποτέλεσμα ήταν ισόπαλο, ακολουθούσε ημίωρη παράταση. Αν και μετά τη λήξη της παράτασης το αποτέλεσμα εξακολουθούσε να ήταν ισόπαλο, ακολουθούσε εκτέλεση πέναλτι.
Στους 4 επόμενους γύρους έγιναν διπλοί αγώνες με κάθε ομάδα να αγωνίζεται στην έδρα της και στην έδρα του αντιπάλου. Προκρινόταν η ομάδα που πετύχαινε τον μεγαλύτερο αριθμό τερμάτων και στους δύο αγώνες. Σε περίπτωση όπου και στους δύο αγώνες και οι δύο ομάδες σημείωσαν τον ίδιο αριθμό τερμάτων το κάθε τέρμα που εσημειώθη εκτός έδρας λογιζόταν διπλό. Η ομάδα που με βάση το σύστημα αυτό, έχει τα περισσότερα τέρματα προκρινόταν στον επόμενο γύρο. Στην περίπτωση που και οι δύο ομάδες είχαν επιτύχει τον ίδιο αριθμό τερμάτων στην έδρα τους ή εκτός έδρας, δινόταν ημίωρη παράταση ευθύς μετά το τέλος του δεύτερου αγώνα. Αν κατά τη διάρκεια της παράτασης και οι δύο ομάδες επιτύγχαναν τον ίδιο αριθμό τερμάτων τα τέρματα που εσημειώθησαν εκτός έδρας λογίζονταν διπλά (δηλαδή προκρινόταν η φιλοξενούμενη ομάδα). Στην περίπτωση που κατά τη διάρκεια της παράτασης δεν σημειώνονταν τέρματα, η πρόκριση καθοριζόταν με την εκτέλεση πέναλτι. 
Ο τελικός ήταν μονός.
Η κυπελλούχος ομάδα είχε το δικαίωμα συμμετοχής στο Κύπελλο Κυπελλούχων Ευρώπης ποδοσφαίρου 1988-89.
Σλοβακικές επαρχιακές εκλογές του 1928

Οι Σλοβακικές επαρχιακές εκλογές του 1928 πραγματοποιήθηκαν στη Σλοβάκικη επαρχία στις 2 Δεκεμβρίου 1928. Οι εκλογές χαρακτηρίστηκαν από την πτώση της δύναμης του Σλοβακικού Λαϊκού Κόμματος, ενώ το Δημοκρατικό Κόμμα Αγροτών και Χωρικών αναδείχθηκε ως το μεγαλύτερο κόμμα στη Σλοβάκικη Συνέλευση.

Υπόβαθρο

Η σλοβάκικη συνέλευση ιδρύθηκε στις 14 Ιουλίου 1927, όταν η εθνική συνέλευση κατάργησε της Κομητείες της Τσεχοσλοβακίας, αντικαθιστώντας τες με τέσσερις επαρχίες, μια εκ των οπίων ήταν η Σλοβακία. Ο νόμος αυτός τέθηκε σε ισχύ την 1 Ιουλίου 1928.

Εκλογικό σύστημα

Η συνέλευση των 54 μελών είχε κατά τα δύο τρίτα της εκλεγμένα μέλη, ενώ το ένα τρίτο διοριζόταν από την εθνική κυβέρνηση.
Ερρίκος του Συλλύ, ηγούμενος

Βιογραφία

Ήταν ο δευτερότοκος γιος του Γουλιέλμου κόμη του Μπλουά & Σαρτρ και της Αγνής κόμισσας του Συλλύ-συρ-Λουάρ. Αδελφοί του Γουλιέλμου ήταν ο Θεοβάλδος Β΄ κόμης του Μπλουά, ο Στέφανος της Αγγλίας και ο Ερρίκος ηγούμενος του αββαείου του Γουίντσεστερ.
Έγινε μοναχός στο Κλυνύ και το 1140 ο θείος του Ερρίκος ηγούμενος του Γουίντσεστερ τον διόρισε επίσκοπο του Σαλίσμπουρυ. Ο διορισμός δεν επικυρώθηκε, αλλά καταργήθηκε· τότε ο θείος του τον έκανε ηγούμενο του αββαείου του Φεκάμπ στη Νορμανδία. Το 1140 απεβίωσε εκ πατρός μάμμη του Αδέλα της Νορμανδίας και ο Ερρίκος τοποθετήθηκε αρχιεπίσκοπος της Υόρκης, αλλά πάλι ο διορισμός ακυρώθηκε από τον πάπα Ιννοκέντιο Β΄. Αυτό διότι ο Ερρίκος επιθυμούσε να κατέχει και τις δύο θέσεις, του αββαείου του Φεκάμπ και της αρχιεπισκοπής, που ήταν αντικανονικό.
Το 1189 απεβίωσε στο Φεκάμπ. Στο Σαλίσμπουρυ τον διαδέχθηκε ο Φίλιππος του Αρκούρ και στην Υόρκη ο Γουλιέλμος, γιος του Χέρμπερτ καγκελαρίου του θησαυροφυλακίου του Γουίντσεστερ επί Γουλιέλμου Β΄ της Αγγλίας.
Ελληνικές φοιτητικές εκλογές, 2014

Οι φοιτητικές εκλογές διεξήχθησαν στα ελληνικά πανεπιστήμια και ΤΕΙ στις 7 Μαΐου 2014.

Η πορεία προς τις εκλογές

Στην πορεία προς τις εκλογές έγινε φανερό πώς η αποχή θα ήταν και το 2014 μεγάλη. Το κλίμα θεωρήθηκε αρκετά ήρεμο σε σχέση με άλλες χρονιές, αφού οι παρατάξεις εβλεπαν ως σημαντικότερες τις επερχόμενες ευρωεκλογές και αυτοδιοικητικές εκλογές. Η παράταξη της ΔΑΠ, στις 29 Απριλίου εξέδωσε την ακόλουθη ανακοίνωση: "Σε μια εποχή που τα ανώτατα εκπαιδευτικά Ιδρύματα καλούνται περισσότερο από ποτέ να εκπληρώσουν τις απαιτήσεις της κοινωνίας και να καταστούν μοχλοί ανάπτυξης για τη χώρα, υπάρχει λόγος να ψηφίσεις στις φοιτητικές εκλογές." Από την ΠΑΣΠ κεντρικά, δεν υπήρχε καμία ανακοίνωση. Η ΠΚΣ από την πλευρά της έκανε μια συσχέτιση των επερχόμενων φοιτητικών εκλογών με το γενικό πολιτικό κλίμα στη χώρα, κλείνοντας την ανακοίνωση της, λέγοντας "να μην αφήσουμε καμιά ευκαιρία να πάει χαμένη για να πολεμήσουμε και να τιμωρήσουμε όσους μας μαυρίζουν το μέλλον και τα όνειρα! Τα μονοπώλια, οι κυβερνήσεις τους, η ΕΕ πρέπει να νιώσουν την οργισμένη απάντηση, την οργανωμένη αντίσταση και το συλλογικό αγώνα μας!" ενώ η ΕΑΑΚ τόνισε πώς "το μέλλον και η προοπτική ανήκει στο μπόι των ονείρων μας...εμείς είμαστε αυτοί που μπορούμε να τους ανατρέψουμε μέσα από το συλλογικό δρόμο, κόντρα σε κάθε λογική ατομισμού, ανταγωνισμού και κοινωνικού κανιβαλισμού". Τέλος η Νεολαία ΣΥΡΙΖΑ κάλεσε για στήριξη στην ΑΡΕΝ, και ότι "Στις 7 Μάη, στηρίζουμε τα ψηφοδέλτια της Αριστερής Ενότητας σε Πανεπιστήμια και ΤΕΙ και στέλνουμε μήνυμα κατάρρευσης των δυνάμεων που καταστρέφουν τις ζωές μας."

Αφίσες

Αφίσες που χρησιμοποίηθηκαν από τις παρατάξεις:

Οι εκλογές

Η ημέρα των εκλογών ήταν σχετικά ήρεμη, με εξαίρεση μικροεπεισόδια στην Αρχιτεκτονική- όπου στεγάζεται στον ιστορικό χώρο του παλαιού Πολυτεχνείου- αλλά και μεγάλης έκτασης στο Οικονομικό Πανεπιστήμιο Αθηνών, που άγνωστοι εισέβαλλαν στον χώρο με ρόπαλα και κράνη, τραυμάτισαν φοιτητές και έκαψαν κάλπεις. Η ΠΑΣΠ κατηγόρησε την ΔΑΠ ΟΠΑ ότι εκμεταλλεύτηκε την συγκυρία για να ακυρώσει τις εκλογές της σχολή ενώ η ΑΡΕΝ κατήγγειλε και τις δύο παρατάξεις λέγοντας πώς "για να αποφύγουν την κατακραυγή του αποτελέσματος, κατέφυγαν σε τραμπουκισμούς". Την ημέρα των εκλογών θεωρήθηκε ότι οι φοιτητικές εκλογές θα είναι μια ευκαιρία να αναμετρηθούν οι δυνάμεις της ΝΔ και του ΣΥΡΙΖΑ στα πανεπιστήμια, πράγμα που δεν συνέβη, καθώς τα αποτελέσματα ήταν εντελώς διαφορετικά.

Αποτελέσματα

Οπως κάθε χρόνο, κάθε παράταξη εξέδωσε τα δικά της αποτελέσματα. Κοινή συνισταμένη είναι ότι η μόνη δύναμη που κέρδισε σε απόλυτους ψήφους ήταν η Πανσπουδαστική, και ότι πλέον είναι δεύτερη δύναμη μετά την ΔΑΠ, τόσο σε ΑΕΙ, όσο και σε ΤΕΙ. Η αποχή ήταν τελικά μεγαλύτερη από την περσινή χρονιά. Αναλυτικά τα ποσοστά από τις παρατάξεις είναι:
Εξάβιβλος

Χρήση

Πέρα από τη Βυζαντινή αυτοκρατορία, τη γενικότερη μετέπειτα χρήση του έργου στα Βαλκάνια από τους χριστιανικούς πληθυσμούς και εκκλησιαστικά δικαστήρια κατά τη διάρκεια της Οθωμανικής Αυτοκρατορίας, και τη μετέπειτα χρήση του ως νομικού αστικού κώδικα από το Ελληνικό κράτος έως και το 1946, το έργο ήταν ο επίσημος κώδικας στις περιοχές της Βεσσαραβίας και Μολδοβλαχίας.
Επίσης εκτός των σχολίων του Αρμενόπουλου, το κείμενο εμπλουτίστηκε και με περαιτέρω σχόλια τις δεκαετίες που ακολούθησαν και η έκδοση του έργου αυτή καλείται Αυξημένη Εξάβιβλος.

Άλλα έργα

Η συλλογή των σύγχρονων νόμων με τίτλο Εξάβιβλος (Νικόλαος Ι. Κατράς, εκδόσεις Σάκκουλα, 2013, ISBN: 9601525661) έχει πάρει την ονομασία της από την ιστορική Εξάβιβλο, ωστόσο πρόκειται για σύγχρονο έργο με εντελώς διαφορετικό περιεχόμενο.
Κύπελλο Ελλάδος υδατοσφαίρισης ανδρών 2006

Τη σεζόν 2005-2006 η τελική φάση του Κυπέλλου Ελλάδος υδατοσφαίρισης ανδρών διεξήχθη στην Άρτα στις 1 και 2 Απριλίου 2006. Η διοργάνωση σημαδεύτηκε από την αποχή των βασικών παικτών, έπειτα από απεργία που κήρυξε ο Σύνδεσμος Ελλήνων Αθλητών Υδατοσφαίρισης διαμαρτυρόμενος για μια νέα διάταξη περί μεταγραφών. Κυπελλούχος αναδείχθηκε εύκολα ο Ολυμπιακός, του οποίου οι βασικοί υδατοσφαιριστές μετείχαν κανονικά στους αγώνες, ενώ έχουμε την πρώτη εμφάνιση του Πανιωνίου σε τελικό.
Απόκριση συχνότητας

Σε ένα ηλεκτρικό κύκλωμα, στο οποίο έχουμε ως είσοδο διαφορετικές συχνότητες, κάποιες συχνότητες της εισόδου εμφανίζονται στην έξοδο του κυκλώματος, ενώ κάποιες άλλες όχι. Εκτός από τις συχνότητες που εξέρχονται χωρίς να υποστούν εξασθένηση και τις συχνότητες που αποκόπτονται τελείως, υπάρχουν και άλλες, οι οποίες διέρχονται εξασθενημένες μέσα από το κύκλωμα, αλλά με διαφορετικό βαθμό εξασθένησης η κάθε μία. Αυτή η αντίδραση του κυκλώματος στις διάφορες συχνότητες της εισόδου του, που καθορίζει ποιες συχνότητες θα περάσουν στην έξοδο, με πόση εξασθένηση  και  ποιες όχι, ονομάζεται απόκριση συχνότητας του κυκλώματος. 
Παράδειγμα ενός απλού τέτοιου κυκλώματος είναι το μικρόφωνο. Είσοδος του μικροφώνου είναι οι ήχοι του περιβάλλοντος που αντιστοιχούν σε διαφορετικές συχνότητες, ενώ εξοδός του είναι όσες συχνότητες μπορούν να μετατραπούν σε ηλεκτρικό σήμα και με ανάλογη ένταση. Στο σχήμα, βλέπουμε την καμπύλη απόκρισης συχνοτήτων δύο διαφορετικών μικροφώνων. Στον κατακόρυφο άξονα έχουμε την ένταση της εξόδου του μικροφώνου σε ντεσιμπέλ (dB) σε σχέση με την ένταση εισόδου του ήχου, ενώ στον οριζόντιο άξονα είναι η συχνότητα του ήχου εισόδου στο μικρόφωνο, σε KHz. Από τις δύο καμπύλες του σχήματος, η κόκκινη  έχει μεγαλύτερη ομοιομορφία στην κατανομή των συχνοτήτων σε σχέση με τα ντεσιμπέλ. Αυτό σημαίνει ότι το συγκεκριμένο μικρόφωνο, αποδίδει πιστότερα τους προσλαμβανόμενους ήχους σε σχέση με αυτό, της μπλε απόκρισης.
Κνούτος Ε΄ της Δανίας

Συνεχείς εμφύλιες διαμάχες με τον ξάδελφο του Σβεν

Μετά την παραίτηση του Έρικ Γ΄ της Δανίας για λόγους υγείας (1146) οι ευγενείς του Σγιέλαν εξέλεξαν νέο βασιλιά της Δανίας τον Σβεν Γ΄ ενώ οι ευγενείς της Γιουτλάνδης εξέλεξαν νέο βασιλιά τον Κνούτο Ε΄.  Τα επόμενα χρόνια ο Κνούτος προσπάθησε να ανατρέψει τον Σβεν στην Σγιέλαν αλλά χωρίς κανένα αποτέλεσμα, συμφιλιώθηκε προσωρινά μαζί του για την πραγματοποίηση Σταυροφορίας εναντίον των Σλάβων (1147) αλλά αμέσως μετά την λήξη της οι εχθροπραξίες επαναλήφθηκαν. Ο Σβεν συμμάχησε με τον τρίτο διεκδικητή του θρόνου ξάδελφο του Βάλντεμαρ γιο του Κνούτου Λαβάρντ τον οποίο είχε σκοτώσει ο πατέρας του νίκησαν τον Κνούτο στην Γιουτλάνδη (1150) και τον ανάγκασαν να δραπετεύσει στον πεθερό του Σβέρκερ Α΄ της Σουηδίας, όλες οι προσπάθειες που έκανε να ανακαταλάβει τα εδάφη του ήταν αποτυχημένες, γι'αυτό κατέφυγε στον Γερμανό αυτοκράτορα Φρειδερίκο Βαρβαρόσσα για βοήθεια. Με την μεσολάβηση του Βαρβαρόσσα βρέθηκε μια συμβιβαστική λύση να είναι ο Σβεν βασιλιάς και ο Κνούτος αντιβασιλιάς αλλά σύντομα ο Σβεν την παραβίασε και ο Κνούτος κατάλαβε ότι δεν υπάρχει άλλη λύση πέρα από τον σκληρό πόλεμο.  Ο Βάλντεμαρ στο μεταξύ άλλαξε στάση και πήγε με το μέρος του Κνούτου, οι δυο διεκδικητές με την βοήθεια του πεθερού του Κνούτου επιτέθηκαν στην Δανία ανατρέποντας τον Σβεν (1154) ο οποίος εξορίστηκε 3 χρόνια στην Γερμανία.

Δολοφονία του Κνούτου στο λουτρό αίματος

Το 1157 ο Σβεν με νέες δυνάμεις που του παραχώρησε ο δούκας της Βαυαρίας Ερρίκος ο Λέων έκανε νέα επίθεση στην Δανία,  οι Δανοί ευγενείς αποφάσισαν να τριχοτομήσουν το βασίλειο στους τρεις πρίγκιπες διεκδικητές. Στις 9 Αυγούστου 1157 ο Σβεν προσκάλεσε ύπουλα σε έναν δείπνο στο Ρόσκιλντ το γνωστό ως "λουτρό αίματος" τον ίδιο τον Κνούτο και τον Βάλντεμαρ με σκοπό να τους σκοτώσει και να απαλλαγεί οριστικά μαζί τους, ο Κνούτος δολοφονήθηκε από τους ιππότες του βασιλιά αλλά ο Βάλντεμαρ δραπέτευσε, λίγο αργότερα κατόρθωσε να ανατρέψει τον Σβεν και να τον διαδεχθεί ως Βάλντεμαρ Α΄ της Δανίας.
Οικονομία του Μονακό

Η οικονομία του Μονακό, της μικρής πόλης-κράτους που βρίσκεται στην ακτή της Μεσογείου Θάλασσας, στηρίζεται κατά βάση στον τουρισμό, καθώς αποτελεί ένα δημοφιλές θέρετρο, που προσελκύει τουρίστες λόγω των καζίνων του και του μεσογειακού κλίματός του.
Το Πριγκιπάτο προσπάθησε με επιτυχία να διαφοροποιήσει τις υπηρεσίες του και τις μικρές, υψηλής προστιθέμενης αξίας, μη ρυπογόνες βιομηχανίες του. Το κράτος δεν έχει φόρο εισοδήματος και με τη χαμηλό ποσοστό του φόρου επιχειρήσεων ευδοκιμεί ως φορολογικό καταφύγιο τόσο για τα άτομα που έχουν εγκατασταθεί εκεί όσο και για ξένες εταιρείες που εδραίουν σε αυτό. Το κράτος διατηρεί μονοπώλια σε διάφορους τομείς, συμπεριλαμβανομένου του καπνού, του τηλεφωνικού δικτύου και της ταχυδρομικής υπηρεσίας.
Το Μονακό δεν δημοσιεύει στοιχεία σχετικά με το εθνικό εισόδημα και γενικότερα επίσημες οικονομικές στατιστικές. Ωστόσο, εκτιμήσεις για το έτος 2011 τοποθετούν το ακαθάριστο εγχώριο προϊόν στα 5,748 δισεκατομμύρια δολάρια και το κατά κεφαλήν εισόδημα στα 188.409 δολάρια. Το ποσοστό ανεργίας το 2012 κυμαινόταν στο 2%. Το βιοτικό επίπεδο είναι υψηλό και σχεδόν συγκρίσιμο με εκείνο των ευημερούντων γαλλικών μητροπολιτικών περιοχών.

Φορολογικός παράδεισος

Το Μονακό δεν επιβάλλει φόρο εισοδήματος σε ιδιώτες. Η απουσία φόρου εισοδήματος φυσικών προσώπων στο πριγκιπάτο, έχει προσελκύσει πολλούς πλούσιους υπηκόους άλλων ευρωπαϊκών χωρών, που αντλούν το μεγαλύτερο μέρος του εισοδήματός τους από δραστηριότητες εκτός του Μονακό. Διασημότητες όπως οι οδηγοί της Formula 1 προσελκύουν το μεγαλύτερο μέρος της προσοχής, αλλά η συντριπτική πλειοψηφία των πλουσίων είναι λιγότερο γνωστοί επιχειρηματίες.
Το 2000 μια έκθεση των Γάλλων βουλευτών, Αρνώ Μοντεμπού και Βινσέν Πιγιόν, υποστήριξε ότι το Μονακό είχε χαλαρές πολιτικές όσον αφορά τη νομιμοποίηση εσόδων από παράνομες δραστηριότητες, συμπεριλαμβανομένης της περίφημης χαρτοπαικτικής λέσχης του, και ότι η κυβέρνηση του Μονακό ασκούσε πολιτική πίεση στο δικαστικό σώμα προκειμένου τέτοια εικαζόμενα εγκλήματα να μην διερευνούνται ορθά.
Το 1998 ο Οργανισμός Οικονομικής Συνεργασίας και Ανάπτυξης (ΟΟΣΑ) εξέδωσε μια πρώτη έκθεση σχετικά με τις συνέπειες των χρηματοπιστωτικών συστημάτων των φορολογικών παραδείσων. Το Μονακό δεν εμφανίστηκε στον κατάλογο αυτών των εδαφών μέχρι το 2004, όταν ο ΟΟΣΑ κατήγγειλε το Μονακό, καθώς και την Ανδόρα, το Λίχτενσταϊν, τη Λιβερία και τις Νήσους Μάρσαλ, υπογραμμίζοντας την έλλειψη συνεργασίας όσον αφορά την αποκάλυψη και τη διαθεσιμότητα των χρηματοοικονομικών πληροφοριών.
Το 2000, η ​​Ομάδα Οικονομικής Δράσης για το Ξέπλυμα Βρώμικου Χρήματος (FATF) δήλωσε ότι: «το σύστημα καταπολέμησης της νομιμοποίησης εσόδων από παράνομες δραστηριότητες στο Μονακό είναι περιεκτικό. Ωστόσο, χώρες που διεξάγουν έρευνες για σοβαρά εγκλήματα που συνδέονται και με φορολογικά ζητήματα αντιμετωπίζουν δυσκολίες στο Μονακό». Το 2003, το Διεθνές Νομισματικό Ταμείο (ΔΝΤ) χαρακτήρισε το Μονακό, μαζί με άλλες 36 χώρες, ως φορολογικό παράδεισο. Στον ίδιο χαρακτηρισμό έχει προβεί και το Συμβούλιο της Ευρώπης.